נאוויטס פטרוליום

נאוויטס פטרוליום (באנגלית: Navitas Petroleum) היא שותפות מוגבלת ישראלית העוסקת בחיפוש ובפיתוח נכסי נפט וגז טבעי בקנדה ובמפרץ מקסיקו. השותפות נסחרת בבורסה לניירות ערך בתל אביב ולה משרדים ביוסטון, טקסס, בהרצליה ובלונדון.

 אנשי מפתח 
מייסד והיו"ר בפועל של השותפות הוא גדעון תדמור, שהיה חלוץ בתגליות גז טבעי משמעותיות, כולל שדות תמר, לווייתן ואפרודיטה מול חופי ישראל וקפריסין, יו"ר דלק קידוחים לשעבר (כיום ניו-מד אנרג'י) ומייסד ומנכ"ל ויו"ר לשעבר של אבנר נפט וגז. תדמור וצוותו היו מעורבים בחיפוש, פיתוח והפקה של נכסי נפט וגז במשך למעלה מ-30 שנה.

מייסדים שותפים נוספים בנאוויטס כוללים את קובי כץ, סגן יו"ר החברה, שכיהן בעבר כמנכ"ל משרד התשתיות הלאומיות, האנרגיה והמים, וכן כמנכ"ל משותף בדלק אנרגיה ויו"ר דלק קידוחים. 

עמית קורנהאוזר הוא מנכ"ל נאוויטס פטרוליום, מכהן בתפקיד זה מינואר 2022.

 היסטוריה 
השותפות המוגבלת נאוויטס פטרוליום נרשמה בספטמבר 2015. השותף הכללי בשותפות הוא חברת פלר נפט וגז ניהול בע"מ, שבעליה הם גדעון תדמור (83.33%) וקובי כץ (16.67%). נאוויטס פטרוליום החלה להיסחר בבורסה באוקטובר 2017, לאחר שגייסה כ-60 מיליון ש"ח במסגרת ההנפקה הראשונה לציבור. מאז הנפקתה התמקדה השותפות ברכישת תגליות נפט מוכחות בשלבי פיתוח.

על פי דיווחי החברה, היא גייסה בין 2017 ו־2018 באגרות הון וחוב בהיקף של כ-950 מיליון ש"ח שיועדו בעיקרם להשקעה בפיתוח תגליות נפט במפרץ מקסיקו.

נכון לחודש דצמבר 2018, הנכסים של נאוויטס כוללים 14 נכסי נפט וגז טבעי, בהם נכסי אקספלורציה ופיתוח במפרץ מקסיקו ובמזרח קנדה. חלקה הכולל של השותפות בתגליות המוכחות שבבעלותה עומד על כ-127 מיליון חביות.

פעילותה של נאוויטס פטרוליום נעשית באמצעות חברות בנות, שהעיקריות שבהן הן:
 Navitas Petroleum Holdings LLC הרשומה בארצות הברית, ודרכה נעשית פעילות השותפות בארצות הברית.
 Navitas Petroleum Limited הרשומה באנגליה, ודרכה נעשית פעילות השותפות באיי פוקלנד.

 נכסים עיקריים 

הנכסים העיקריים של נאוויטס כוללים את תגלית הנפט בקסקין ושננדואה במפרץ מקסיקו, מול חופי ארצות הברית וכן את פרויקט Sea Lions באיי פוקלנד.

 תגלית בקסקין 
נאוויטס מחזיקה ב-7.5% מתגלית הנפט התת-ימית בקסקין. התגלית ממוקמת במפרץ מקסיקו, כ-306 ק"מ דרום-מזרחית ליוסטון שבטקסס. תגלית בקסקין מכילה כ-515 מיליון חביות ונמצאת בשלבי פיתוח מתקדמים. תחילת הפקה צפויה ליולי 2019. מפעילת הפרויקט היא חברת LLOG Exploration. בנוסף לנאוויטס ולמפעילת הפרויקט, LLOG, שותפות נוספות בפרויקט כוללות את חברת הנפט הספרדית Repsol, וקרנות ההון Blackstone ו-Riverstone.

 תגלית שננדואה 
באפריל 2018 רכשו נאוויטס, קרן ההון Blackstone ו-LLOG את הזכויות של חברת Cobalt בפרויקט שננדואה, תגלית נפט תת-ימית אשר התגלתה ב־2009. שותפה נוספת בפרויקט היא חברת Venari אשר בבעלות קרן ההון Warburg Pincus. שננדואה נחשבת לאחת מתגליות הנפט הגדולות במפרץ מקסיקו. התגלית ממוקמת כ-169 ק"מ צפון-מזרחית לפרויקט בקסקין, ומכילה כ-281 מיליון חביות נפט. חלקה של נאוויטס במאגר הוא 23.1% פרויקט שננדואה כולל גם את תגלית שננדואה דרום (לשעבר יוקטן צפון), אשר נרכשה על ידי נאוויטס ושותפותיה ובה כ-49 מיליון חביות. התגלית שוכנת מספר קילומטרים בודדים דרומית לתגלית שננדואה. פיתוח פרויקט שננדואה צפוי להיעשות באופן משותף לשתי התגליות. שותפות נוספות בשננדואה דרום הן Houston Energy וענקית האנרגיה הנורדית – Equinor (Statoil לשעבר).

ביולי 2025 החלה הפקה מסחרית של נפט בפרויקט שננדואה, והחברה צופה צופה הכנסות של כמיליארד דולר בשנה ממאגר זה.

קישורים חיצוניים




 הערות שוליים 

2019 01
קטגוריה:חברות הנסחרות בבורסה לניירות ערך בתל אביב
קטגוריה:שותפויות מוגבלות ישראליות
קטגוריה:חברות אנרגיה
קטגוריה:הרצליה: חברות